สวัสดีค่ะ เป็นตกขาวสีขาวขุ่มเหมือนก้อนนมบูด มีอาการคันเล็กน้อย แต่ตกขาวไม่มีกลิ่น เป็นมาได้ประมาณ 1อาทิตย์แล้วค่ะ อาการเริ่มเป็นหลังจากหยุดกินยาคุมค่ะ ปกติกินยาคุมยี่ห้อออยเลซค่ะ อยากทราบว่าอาการแบบนี้เป็นอะไร แล้วอยากทราบวิธีการรักษาเบื้องต้นค่ะ ขอบค่ะ
สวัสดีค่ะ อาการตกขาวขุ่นเป็นก้อนเหมือนนมบูด และมีอาการคัน น่าจะเกิดจากการติดเชื้อราในช่องคลอดซึ่งปัจจัยเสี่ยงของการติดเชื้อราในช่องคลอด ได้แก่ การตั้งครรภ์ การมีคู่นอนที่ติดเชื้อรา การใส่กางเกงคับมากและอยู่ในที่อากาศร้อนชื้น เป็นคนอ้วน มีเหงื่อออกมาก การสวนล้างช่องคลอดมากไป เป็นโรคเบาหวาน ใช้ยาปฏิชีวนะต่อเนื่องนาน ทานยากดภูมิคุ้มกัน หรือมีโรคภูมิคุ้มกันบกพร่อง เป็นต้น ส่วนการหยุดทานยาคุมกำเนิดไม่ได้เป็นสาเหตุที่ทำให้ติดเชื้อราหากอาการเป็นมากและเป็นต่อเนื่อง อาจพิจารณาใช้ยารักษาซึ่งมีทั้งยาแบบสอดและยาทาน เช่น ยา clotrimazole ซึ่งมีทั้งชนิด 100, 200, 500 มิลลิกรัม และควรหลีกเลี่ยงการสวนล้างช่องคลอดที่บ่อยไป การใส่กางเกงชั้นในและกางเกงที่พอดี ไม่คับแน่นจนเกินไปกางเกงและกางเกงในควรเป็นผ้าที่ระบายอากาศได้ดีการเช็ดอวัยวะเพศและก้นให้แห้งสนิทหลังจากถ่ายปัสสาวะและอุจจาระ เป็นต้นแต่หากไม่ได้มีตกขาวคล้ายนมบูดและมีอาการคัน แต่มีตกขาวผิดปกติในลักษณะอื่นๆ เช่น ตกขาวมีสีเหลืองเขียวคล้ายหนอง กลิ่นเหม็นรุนแรง มีเลือดปน ปวดท้องน้อย อาจเกิดจากสาเหตุอื่นๆ เช่นช่องคลอดอักเสบจากเชื้อแบคทีเรีย การติดเชื้อปรสิต ติดเชื้อหนองในแท้หรือหนองในเทียม เป็นต้น ซึ่งหากมีตกขาวที่ผิดปกติดังกล่าว ควรไปพบแพทย์เพื่อหาสาเหตุและรับการรักษาที่ตรงกับโรคค่ะ